Христо Ампов е роден в град Дойран, тогава в Османската империя, в семейството на видния водач на българската партия в града Костадин Ампов. Получава основно образование в родния си град. В 1913 година завършва с последния двадесет и седми випуск Солунската българска мъжка гимназия. По време на Междусъюзническата война е доброволец милиционер в Дойран. След войната Дойран остава в Сърбия и семейството му се премества в останалата в България Струмица. През 1914 година Христо Ампов записва математика в Софийския университет, където по-късно става член на Македонското студентско дружество. Мобилизиран е и през Първата световна война служи в 14-а дружина в Горна Джумая като завършва 4 месечен курс в ШЗО. Сражава се в битката при Яребична и около Дойран. След това се присъединява към ВМРО, като е близък с Йосиф Кондов и Георги Попхристов.